钦定古今图书集成/明伦汇编/官常典/第308卷 > 汉
## 钦定古今图书集成/明伦汇编/官常典/第308卷 > 汉

汉承秦制，设治粟内史以掌谷货，后更大司农列于
九卿。成帝始设尚书曹，而民曹不司钱谷，但主凡吏
上书事。

按《汉书百官公卿表》：“治粟内史，秦官，掌谷货，有两丞。
景帝后元年更名大农令，武帝太初元年更名大司
农。属官有太仓、均输、平准、都内、籍田五令丞，斡官、铁
市两长丞。又郡国诸仓、农监、都水六十五官长丞皆
属焉。𩨄粟都尉，武帝军官，不常置。王莽改大司农曰
羲和，后更为纳言。初斡官属少府，中属主爵，后属大
司农。”

〈注〉孟康曰：“均输，谓诸当所有输于官者，皆令输其地土所饶，平其所在时贾，官更于佗处卖之，输者既便而官有利也。”如淳曰：“斡音筦，或作干。斡，主也。主均输之事，所谓斡盐铁而榷酒酤也。”服虔曰：“𩨄音搜狩之搜，搜，索也。”

少府，秦官，掌山海池泽之税，以给共养。有六丞。

〈注〉应劭曰：“名曰禁钱，以给私养，自别为藏，少者小也，故称少府。”师古曰：“大司农供军国之用，少府以养天子也。”

属官有尚书令丞。成帝建始四年初置尚书，员五人，
有四丞。

按：《后汉书百官志》：“成帝初，置尚书四人，分为四曹。常
侍曹尚书主公卿事，二千石曹尚书主郡国二千石
事；民曹尚书主凡吏上书事；客曹尚书主外国夷狄
事。”

〈注〉蔡质《汉旧仪》曰：“民曹典缮治功，作监池苑囿、盗贼事。”

按：《续文献通考》：“汉成帝置尚书五曹，其三为民曹，主
财帛委输，并吏人上书事。”